**БАТЛАВ.**

**МОНГОЛ УЛСЫН ИХ ХУРЛЫН ГИШҮҮН Ч.УНДРАМ**

**ГААЛИЙН АЛБАН ТАТВАРААС ЧӨЛӨӨЛӨХ ТУХАЙ**

**ХУУЛИЙН ТӨСЛИЙН ҮЗЭЛ БАРИМТЛАЛ**

 **Нэг.Хуулийн төсөл боловсруулах үндэслэл, шаардлага**

Гаалийн албан татвараас чөлөөлөх тухайхуулийн төслийг боловсруулах дараахь үндэслэл, шаардлага байна.

**1.1.Хууль зүйн үндэслэл**

 Монгол Улсын Их Хурлын 2020 оны 23 дугаар тогтоолоор баталсан “**Монгол Улсыг 2021-2025 онд хөгжүүлэх таван жилийн үндсэн** чиглэл”-ийн 8.3.1.гол нэрийн хүнсний бүтээгдэхүүний хэрэгцээг дотоодын үйлдвэрлэлээр бүрэн хангах зорилтыг дэвшүүлсэн.

Монгол Улсын Их Хурлын 2020 оны 24 дүгээр тогтоолоор батлагдсан Монгол Улсын Засгийн газрын 2020-2024 оны үйл ажиллагааны хөтөлбөрийн 3.3.1.Атрын IV аяныг хэрэгжүүлж, тариалангийн тогтвортой үйлдвэрлэлийн хөгжлийг хангаж, бүтээгдэхүүнийг экспортлох, боловсруулах хүчин чадлыг нэмэгдүүлж, таримлын сэлгээ, тэжээл үйлдвэрлэлийг нэмэгдүүлэх замаар салбарын бүтээмж, өрсөлдөх чадварыг нэмэгдүүлнэ гэж заасан.

**1.2.Практик шаардлага**

2020 онд улсын хэмжээгээр 394.6 мянган га-д үр тариа, үүнээс 364.0 мянган га-д улаанбуудай, 18.6 мянган га-д төмс, 9.6 мянган га-д хүнсний ногоо, 61.1 мянган га-д тосны, 52.7 мянган га-д тэжээлийн ургамал, нийтдээ 536.6 мянган га-д тариалалт хийсэн. Урьдчилсан балансаар 513.3 мянган тонн үр тариа, үүнээс 487.6 мянган тонн буудай, 237.0 мянган тонн төмс, 113.6 мянган тонн хүнсний ногоо, 32.8 мянган тонн тосны ургамал, 109.4 мянган тонн малын тэжээлийн ургамал тус тус хураан авах боломжтой гэсэн төлөв гарсан. 10 дугаар сарын 13-ний байдлаар үр тарианы хураалт 47.7 хувь, хүнсний ногооны хураалт 81.6 хувь, төмсний хураалт 90.7 хувийн явцтай байна.

Хэдийгээр хураан авах ургацын хэмжээ нэмэгдэж газар тариалангийн үйлдвэрлэлд өсөлт гарч байгаа ч үйлдвэрлэл эрхлэгчдэд эргэлтийн хөрөнгө дутмаг, банкны зээлийн хүү өндөр байгаагаас шалтгаалан техникийн шинэчлэл төдийлэн хангалттай түвшинд хийж чадахгүй, бордоо, ургамал хамгааллын бодисыг 100 хувь импортлон авч ашиглаж байна.

2008 онд Импортоор оруулж байгаа хөдөө аж ахуйн зориулалттай шинэ трактор, комбайн, машин механизм, гурилын үйлдвэрийн болон усалгааны тоног төхөөрөмж, ойн аж ахуйн техник, тоног төхөөрөмж, бордоо, ургамал хамгааллын бодисыг гаалийн болон нэмэгдсэн өртгийн албан татвараас чөлөөлөх тухай хууль батлагдсан 2020 оны 12 дугаар сарын 31-ыг дуустал хэрэгжсэн бөгөөд энэ хугацаанд газар тариалангийнн үйлдвэрлэл эрхлэгч нарт ногдох байсан нийт 281 тэрбум төгрөгийн татвараас чөлөөлж, дэмжлэг үзүүлжээ.

Дээрх хууль хэрэгжснээр үр тарианы техникийн шинэчлэл 65 хувьд хүрсэн ч төмс, хүнсний ногооны механикжуулалтын шинэчлэл хангалтгүй байгаагаас тарих, хураах, сортлох ажлын ихэнх хувийг гар аргаар гүйцэтгэж байгаагаас хөдөлмөр зарцуулалтыг нэмэгдүүлэн өрсөлдөх чадварыг бууруулж байна.

Нэмэгдсэн өртгийн албан татвараас чөлөөлөх тухай 2016 оны 02 дугаар сарын 05-ний өдрийн хуулиар **импортоор оруулж байгаа хөдөө аж ахуйн зориулалттай шинэ трактор, комбайн, машин механизм, усалгааны тоног төхөөрөмж, ойн аж ахуйн техник, тоног төхөөрөмж, бордоо, ургамал хамгааллын бодисыг нэмэгдсэн өртгийн албан татвараас чөлөөлсөн ба** гаалийн албан татвараас чөлөөлөх тухай хуулийн үйлчлэл 2020 оны 12 дугаар сарын 31-ний өдөр дуусч байна. Иймд газар тариалан эрхлэхэд шаардлагатай шинэ техник, тоног төхөөрөмж, бордоо, ургамал хамгааллын бодисыг эдийн засгийн хямрал, валютын өсөлттэй байгаа энэ үед гаалийн албан татвараас үргэлжлүүлэн чөлөөлж хөдөө аж ахуйн үйлдвэрлэл эрхлэгчдийг дэмжих нь зүйтэй байна.

Түүнчлэн Хууль тогтоомжийн хэрэгцээ, шаардлагыг урьдчилан тандан судлахад газар тариалангийн үйлдвэрлэлийн өсөлтийг байгаль орчинд ээлтэй зарчмаар нэмэгдүүлэх асуудлыг шийдвэрлэхэд төрийн зүгээс холбогдох татварын бодлогоор дэмжлэг үзүүлэх зохицуулалтын хувилбар нь оновчтой болох талаар судалгааны зөвлөмж гарсан бөгөөд Татварын ерөнхий хуулийн 3.1-д “татварыг зөвхөн Улсын Их Хурал хуулиар бий болгох, өөрчлөх, хөнгөлөх, чөлөөлөх, хүчингүй болгох эрхтэй.” гэж заасны Гаалийн албан татвараас чөлөөлөх тухай хуулийн төслийг боловсруулах шаардлагатай боллоо.

**Хоёр.Хуулийн төслийн бүтэц, зохицуулах харилцаа, хамрах хүрээ**

Хуулийн төслийг гурван зүйлтэй байхаар боловсруулна. Хуулийн төслийн 1 дүгээр зүйлээр холбогдох газар тариалангын техник тоног төхөөрөмжийг **2024 оныг дуустал гаалийн албан татвараас чөлөөлөх талаар, 2 дугаар зүйлээр г**аалийн албан татвараас чөлөөлөгдөх трактор, комбайн, машин механизм, бусад техник, тоног төхөөрөмж, бордоо, ургамал хамгааллын бодисын жагсаалтыг Засгийн газар батлахаар, 3 дугаар зүйлээр хуулийг дагаж мөрдөх хугацааг тус тус зохицуулахаар тусгана.

**Гурав.Хуулийн төсөл батлагдсанаар үүсэх нийгэм, эдийн засгийн үр дагавар, гарах үр дүн**

Хуулийн төсөл батлагдсанаар дараахь эерэг үр дүн гарна.

Төрөөс баримталж буй тариалангийн үйлдвэрлэлийн өсөлтийг тогтворжуулах, тариаланчид, үйлдвэрлэгчдийн эдийн засгийн чадавхийг сайжруулах, хөдөлмөр эрхлэлтийг тууштай дэмжих, иргэдээ эрүүл аюулгүй, дотоодын үйлдвэрлэлийн хүнсээр хангах нөхцөл бүрдэхэд нөлөөлнө.

Хөдөө аж ахуйн үйлдвэрлэлд дэвшилтэт техник, технологи нэвтэрч бүтээгдэхүүний өөрийн өртөг буурч, чанар сайжиран зах зээлд өрсөлдөх чадварыг нэмэгдүүлэн, хөдөө аж ахуйн үйлдвэрлэлийн эрсдэлт байдлыг бууруулж, байгаль орчинд ээлтэй аргаар газар тариалан эрхлэх байдлыг дэмжинэ.

**Дөрөв.Хууль гарсантай холбогдуулан шинээр боловсруулах буюу нэмэлт, өөрчлөлт оруулах, хүчингүй болгох хууль тогтоомжийн талаар**

Хуулийн төсөл нь Монгол Улсын Үндсэн хууль, бусад хууль тогтоомжтой нийцэж байгаа бөгөөд төсөл батлагдсантай холбогдуулан шинээр боловсруулах болон нэмэлт, өөрчлөлт орох шаардлагатай хууль тогтоомжууд байхгүй болно.